น้ำท่วมในพื้นที่ กทม. และ 11 จังหวัด ประสานจังหวัดเร่งคลี่คลายสถานการณ์ ดูแลผู้ได้รับผลกระทบอย่างทั่วถึง
กรมป้องกันและบรรเทาสาธารณภัย (ปภ.) รายงานอิทธิพลจากร่องมรสุมเลื่อนลงมาพาดผ่านภาคเหนือตอนล่าง ภาคตะวันออกเฉียงเหนือตอนบน และภาคกลางตอนบน  ทำให้เกิดสถานการณ์น้ำท่วมใน 35 จังหวัด รวม 95 อำเภอ 212 ตำบล  805 หมู่บ้าน  ประชาชนได้รับผลกระทบ 142,957 ครัวเรือน และ กทม. มีผู้ได้รับบาดเจ็บ 5 ราย ไม่มีผู้เสียชีวิต ปัจจุบันยังคงมีสถานการณ์ น้ำท่วมใน 7 จังหวัด ได้แก่ พะเยา ตาก สุรินทร์  มหาสารคาม ปทุมธานี สมุทรปราการ จันทบุรี รวม 11 อำเภอ 23 ตำบล 119 หมู่บ้าน และกรุงเทพมหานคร รวม 12 เขต 17 แขวง ปัจจุบันสถานการณ์ภาพรวมทุกจังหวัดระดับน้ำลดลง ขณะที่ผลกระทบจากมรสุมตะวันตกเฉียงใต้พัดปกคลุมทะเลอันดามัน ประเทศไทย  และอ่าวไทย ในช่วงที่ผ่านมา รวมถึงปริมาณน้ำในแม่น้ำสายหลัก ลำน้ำสาขามีปริมาณมาก ทำให้ยังคงมีสถานการณ์น้ำล้นตลิ่งในพื้นที่ 5 จังหวัดได้แก่ อุบลราชธานี  พระนครศรีอยุธยา อ่างทอง สิงห์บุรี และปทุมธานี รวม 13 อำเภอ 114 ตำบล  616 หมู่บ้าน ทั้งนี้ ปภ. ได้ประสานจังหวัดดูแลผู้ประสบภัยและระดมกำลังเร่งระบายน้ำออกจากพื้นที่น้ำท่วมขังอย่างต่อเนื่อง